ไฟแนนซ์ทูเดย์
ช่วงนี้ “พี่เอ๊าะ” สาธิต รังคสิริ อธิบดีกรมสรรพากร งานหนัก ทั้งต้องออกทีวีตอบเรื่องภาษีดารา
7 ก.ย. 2555

ช่วงนี้ “พี่เอ๊าะ” สาธิต รังคสิริ อธิบดีกรมสรรพากร งานหนัก ทั้งต้องออกทีวีตอบเรื่องภาษีดารา 
ทั้งต้องผจญกับสารพัดคำถามในเรื่องเก็บภาษีไม่เข้าเป้า แต่ท่านอธิบดีไม่มีถอย ยังสั่งลูกน้องเดินหน้าล่าภาษีต่อให้หลุดเป้าน้อยที่สุด ไหนๆ ก็ไหนๆ แล้ว ทำให้ดีที่สุดก็แล้วกัน
...จู่ๆ ก็งานเข้า นายแบงก์รัฐทั้งหลายส่ายหน้า เมื่อโดนรองนายกฯ และ รมว.คลัง กิตติรัตน์ ณ ระนอง จวกว่าปล่อยกู้ให้ธุรกิจเอสเอ็มอี จิ๊บจ๊อยมาก ในขณะที่ยอดปล่อยกู้ธนาคารพาณิชย์พุ่งไปไหนต่อไหน เลยให้เร่งปล่อยกู้ด่วนๆ 
ที่นายแบงก์รัฐส่ายหน้าก็เพราะลูกค้าดีๆ นั้น นาคารพาณิชย์กวาดต้อนไปหมดแล้ว ที่เหลือเป็นลูกค้าอาการโคม่า รับเข้ามาโอกาสเป็นหนี้เน่าในอนาคตสูง หากภาวะเศรษฐกิจยังซึมๆ อยู่อย่างนี้
สุดท้ายลูกค้าไปไม่รอด คนปล่อยกู้ก็ไปไม่รอดด้วย แถมจะโดนสอบสวนอีกว่าบริหารห่วยปล่อยกู้ให้เป็นหนี้เสียได้ยังไง ทำดีเสมอตัว ทำห่วยก็ติดคุก ใครจะเสี่ยงกันล่ะ
...นานๆ ออกงานที คนิสร์ สุคนธมาน กรรมการผู้จัดการ เอ็กซิมแบงก์ เพิ่งมาต้อนรับ อาดุลา จิฮัด รมว.คลัง จากมัลดีฟส์ หารือโอกาสและความร่วมมือระหว่างธนาคารเพื่อการส่งออกและนำเข้าแห่งประเทศไทย (ธสน.) กับภาครัฐบาลและเอกชนมัลดีฟส์ เพื่อพัฒนาภาคการท่องเที่ยว ซึ่งเป็นอุตสาหกรรมหลักที่สร้างรายได้ให้แก่มัลดีฟส์ ซึ่งเอ็กซิมแบงก์มีประสบการณ์ให้กู้แก่โครงการลงทุนต่างๆ ในมัลดีฟส์ สมัยที่ สถาพร ชินะจิตร เป็นเอ็มดี เอ็กซิมแบงก์
แต่ขอโทษที แบงก์พาณิชย์เดินเข้าออกพม่ากันครึกครื้น แต่เอ็กซิมแบงก์เฉยๆ ทั้งที่คนไทยก็เริ่มเข้าไปเล็งลงทุนในพม่ามากขึ้นเรื่อยๆ หรือจะยังบาดเจ็บจากคดีปล่อยกู้ที่พัวพันกับอดีตนายกฯ ทักษิณ เลยขออยู่เฉยๆ ดีกว่า 
...ช.ชดา ขอชมเชยทีมงานพรรคฝ่ายค้าน ที่ไล่จิกตีโครงการรับจำนำข้าวบันลือโลกของรัฐบาล ถูกจับตาว่าเป็นโครงการที่มีการคอร์รัปชันมากที่สุด ในนโยบายทั้งหมด เรื่องนี้เป็นผลงานชิ้นโบดำที่รัฐบาล อธิบายยังไงก็ฟังไม่ขึ้น แถมทำให้เสียแชมป์ครัวโลกผู้ส่งออกข้าวอันดับหนึ่งของโลกไปซะแล้ว